b'\n_START_ARTICLE_\nTehostettu ker\xc3\xa4ily\n_START_PARAGRAPH_\nTehostettu ker\xc3\xa4ily on talteen ker\xc3\xa4ilt\xc3\xa4vien villien kasvien hoitamista siten, ett\xc3\xa4 pyrit\xc3\xa4\xc3\xa4n edist\xc3\xa4m\xc3\xa4\xc3\xa4n ker\xc3\xa4ilt\xc3\xa4v\xc3\xa4n kasvin s\xc3\xa4ilymist\xc3\xa4 luonnossa. Keinoja t\xc3\xa4h\xc3\xa4n ovat tuholaisten torjunta, vain tietyn kasvien osan ker\xc3\xa4\xc3\xa4minen tietyilt\xc3\xa4 alueilta siten, ett\xc3\xa4 maahan j\xc3\xa4tetyt kasvit siement\xc3\xa4v\xc3\xa4t seuraavaksi vuodeksi, kasvien kastelu, jotta ne s\xc3\xa4ilyv\xc3\xa4t kuivan kauden yli, ja rikkakasvien kitkeminen. Tehostettu ker\xc3\xa4ily saattoi edelt\xc3\xa4\xc3\xa4 maanviljely\xc3\xa4._NEWLINE_Esimerkiksi kwakiutl-intiaanit s\xc3\xb6iv\xc3\xa4t apiloita, kitkiv\xc3\xa4t apilaniityilt\xc3\xa4 pois rikkaruohot ja j\xc3\xa4ttiv\xc3\xa4t tarkoituksella p\xc3\xa4\xc3\xa4juuren maahan. My\xc3\xb6s pahalta maistuva sivujuuri j\xc3\xa4i maahan tuottamaan uusia haaroja. Apilaniityt oli jaettu perheiden kesken. Monet luonnonkansat pitiv\xc3\xa4t viljelykasveja jonkun omistamina. L\xc3\xa4nsi-Australiassa naiset istuttivat villej\xc3\xa4 jamsseja sen j\xc3\xa4lkeen, kun olivat kaivaneet niiden juurimukulat maasta. Luultavasti lopulta jamssia alettiin viljell\xc3\xa4 asumusten l\xc3\xa4hell\xc3\xa4, ettei seuraavalla jamssinhakumatkalla jamssia tarvitsisi etsi\xc3\xa4 kaukaa. Papua-Uuden-Guinean yl\xc3\xa4ng\xc3\xb6lt\xc3\xa4 on l\xc3\xb6ydetty todisteita hyvin vanhasta tehostetusta ker\xc3\xa4ilyst\xc3\xa4 ehk\xc3\xa4 jo 49\xc2\xa0000\xe2\x80\x9344\xc2\xa0000 vuotta sitten, joka tapauksessa ennen viime j\xc3\xa4\xc3\xa4kauden huippukohtaa. Tehostettuun ker\xc3\xa4ilyyn viittaavat l\xc3\xb6ydetyt jamssin ja er\xc3\xa4\xc3\xa4n p\xc3\xa4hkin\xc3\xa4lajin j\xc3\xa4\xc3\xa4nteet sek\xc3\xa4 \xe2\x80\x9dvy\xc3\xb6t\xc3\xa4r\xc3\xb6lliset\xe2\x80\x9d kivity\xc3\xb6kalut, joilla uskotaan kaadetun puita, ett\xc3\xa4 ker\xc3\xa4ilt\xc3\xa4v\xc3\xa4t kasvit saisivat enemm\xc3\xa4n kasvutilaa.'